Na temelju Preporuke Ministarstva za organizaciju rada u razrednoj nastavi i upute za vrednovanje i ocjenjivanje od 20.5.2020. i Uputa HZJZ-a za sprečavanje i suzbijanje epidemije COVID-19 vezano za rad predškolskih ustanova i razrednu nastavu od 1. do 4.r. te posebne razredne odjele i rad s djecom s teškoćama koja imaju pomoćnika u nastavi od 20.5.2020. ravnateljica škole donosi

**PROVEDBENI PLAN NAKON OTVARANJA ŠKOLE**

**od 25. svibnja 2020**.

**1.**

**Rad u školama** u sadašnjim epidemiološkim uvjetima uz poštivanje Uputa HZJZ-a smatra se jednako sigurnim za djecu i zaposlenike kao i rad od kuće, odnosno ostanak kod kuće te se omogućuje uključivanje sve djece u škole.

25.05.2020. u OŠ Ksavera Šandora Đalskog dolaze svi učenici od 1. do 4. r. i POOS-a.

**2.**

**U školu učenici dolaze i odlaze** sami, organiziranim prijevozom ili u pratnji roditelja, ovisno o odluci roditelja, kao što bi dolazili i odlazili da nema epidemije.

U školu i iz škole učenike voze školski autobusi (iste trebaju čekati pola sata prije početka nastave na stajalištima za autobuse, a Banja Selo i Majkovec 40 minuta prije početka nastave odnosno toliko ranije kao i kada je bila redovna nastava).

Odvozi učenika kućama bit će svaki dan nakon 4. sata i to za učenike 1. i 3. razreda u 11.35, a za učenike 2. i 4. razreda u 12.35 sati.

Svi učitelji u razrednoj nastavi dolaze na nastavu 30 minuta prije početka i zbrinjavaju pristigle učenike na ulazu u školu, a na kraju svoj razred odvode do garderobe, jedan po jedan.

**Učitelj/ica prije početka nastave priprema sve materijale za rad i od početka do kraja nastave je s učenicima u učionici/blagovaonici/holu/školskom dvorištu/školskom igralištu.**

Za vrijeme boravka u školskom dvorištu učitelji/ce mogu planirati nastavne aktivnosti ili slobodno vrijeme učenika pod nadzorom učitelja.

**3.**

**Nastava** će se stalno izvoditi u jutarnjoj smjeni, a početak nastave je po sljedećem rasporedu (osim PŠ Psarjevo Gornje gdje su oba kombinirana razredna odjeljenja od 8.00.h):

1. i 3. razredi od 8.00 do 11.35

2. i 4. razreda od 9.00 do 12.35

Nastava će se odvijati prema dogovorenom rasporedu kroz 4 nastavna sata.

Školsko zvono ne zvoni. Svaki učitelj prati vrijeme individualno. Između satova obvezno je prozračivanje učionice, a po mogućnosti i za vrijeme nastave držati na kip otvorene prozore.

U školi se izvode svi nastavni predmeti (obavezni, izborni) osim izvannastavnih aktivnosti. Nastava TZK, DOP i DOD izvoditi će se u smanjenom opsegu.

Ne preporučuje se izvođenje nastave Tjelesne i zdravstvene kulture u zatvorenom prostoru i ne preporučuju se intenzivne tjelesne aktivnosti koje uključuju fizičke kontakte.

Preporuka je da se aktivnosti i nastava na otvorenom održava što je više moguće.

**Nakon popuštanja epidemioloških mjera svi učenici će dolaziti na nastavu u 8 h prema unaprijed dogovorenom rasporedu kroz 5 nastavnih sati u pojedinom radnom danu.**

**4.**

**Učitelji PN** koji predaju u RN (EJ, GK, Izborna nastava-VJ, NJ) sudjeluju u mješovitom modelu nastave na daljinu ( nastavu s RN obavljaju u školi, a nastavu s PN na daljinu).

Učenici su čitavo vrijeme u svojim učionicama, predmetne učiteljice dolaze i održavaju nastavu u navedenim učionicama.

Učenike se ne smije slati da hodaju po školi za vrijeme sata (odlaske na WC za vrijeme sata smanjiti na minimum).

**5.**

U školu se vraćaju **stručni suradnici** koji će koordinirati aktivnosti učenika s teškoćama, ali i drugih učenika kojima će to biti potrebno te kontaktirati s roditeljima u smislu davanja informacija i uputa te rješavanja problematike.

**6.**

**Veliki odmor** u trajanju od 25 min. biti će nakon 2. sata za vrijeme kojeg će se dijeliti hrana koja će se konzumirati u holu matične škole i blagovaonicama u PŠ Nespeš i PŠ Gornje Psarjevo. Obroke učenici razred po razred praćeni svojim učiteljicama, jedan po jedan pazeći na razmak, uzimaju iz školske kuhinje ili ih čekaju podijeljene porcije, sjedaju za stol predviđen za svoj razred, a spremačice čiste i dezinficiraju površine nakon jela. Iz blagovaone/hola odlaze kada svi učenici iz razreda završe s jelom zajedno sa svojom učiteljicom. Preporuka je da učenici veliki odmor provode vani na dvorištu ukoliko će to dozvoljavati vremenske prilike.

**7.**

**Prvi dan nastave u školi** treba započeti uputama učenicima kako se ponašati, prati ruke, održavati fizički razmak i sl. na jednostavan i razumljiv način. Učiti ih da kada kašlju i kišu prekriju usta i nos laktom ili papirnatom maramicom. Djeca nakon ulaska u školu s učiteljem odlaze u garderobu, skidaju jaknu i cipele, obuvaju papuče koje ostaju u školi te pere ruke sapunom i vodom prilikom ulaska u učionicu.

**8.**

**Higijena ruku**: važno je omogućiti redovito pranje ruku tekućom vodom i sapunom. Ruke se peru prije ulaska u svoju skupinu/učionicu, prije i nakon pripreme hrane, prije jela, nakon korištenja toaleta, nakon dolaska izvana, nakon čišćenja nosa i kada ruke izgledaju prljavo. Za pranje ruku treba koristiti tekuću vodu i sapun, a jednako je efikasna voda svake temperature ako se koristi sapun. Pri pranju ruku pridržavajte se naputaka za pravilno pranje ruku: <https://bit.ly/2ThY08M>. Nakon pranja ruku sapunom i vodom, ruke treba osušiti papirnatim ručnikom za jednokratnu upotrebu koji se nakon korištenja baca u koš za otpad s poklopcem.

**9.**

**Roditeljima** učitelji trebaju proslijediti Upute HZJZ i Preporuke Ministarstva o organizaciji nastave te ih uputiti na mrežnu stranicu Škole. Nije preporučljivo da roditelji ulaze u prostor škole pa će se informacije i roditeljski sastanci održavati telefonskim putem ili videopozivom.

**Roditelji/skrbnici dužni su** izmjeriti tjelesnu temperaturu djetetu svaki dan prije dolaska u školu, upisati vrijednost na evidencijski listić te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku djeteta. Djeca sa znakovima drugih zaraznih bolesti također ne dolaze u ustanovu.

**10.**

**Kod dolaska i odlaska s posla, svim se djelatnicima** svakodnevno mjeri tjelesna temperatura beskontaktnim toplomjerom, kao i utvrđuje imaju li respiratornih simptoma ili znakove drugih zaraznih bolesti.

Na ulazu u školu biti će postavljeni dozatori s dezinficijensom za dezinfekciju ruku. Odraslim osobama prilikom ulaska dezinficiraju se potplati cipela, mobiteli i ruke.

Kod djelatnika škole vodi se **evidencija** ulaska u školu, vrijednosti izmjerene tjelesne temperature i eventualno postojanje respiratornih simptoma – zadužene spremačice.

**11.**

**Dezinfekcija**: dodirne površine kao što su kvake, ručke na prozorima, radne površine, tipkovnice, slavine u toaletima i kuhinjama, tipke vodokotlića, prekidači za struju te druge dodirne površine koje koristi veći broj osoba neophodno je dezinficirati na početku i na kraju svake smjene, a najmanje dvaput dnevno. Čišćenje se provodi u vrijeme kada su djeca u dvorištu ili nakon njihovog odlaska. Prostorije je obvezno provjetravati više puta dnevno, svakako prije dolaska i nakon odlaska djece, i to u trajanju od najmanje pola sata ili, ako to vremenske prilike dopuštaju, da se ostavi otvoren prozor.

**Provjetravanje:** o provjetravanju prostorija prije i nakon početka nastave brigu vode spremačice, a za vrijeme trajanja nastavnih sati učitelji/ce. Učitelji/ce su obvezni ostaviti otvorene prozore prilikom dnevnog odlaska u školsko dvorište ili na sat TZK na školsko igralište. Izbjegavanje korištenja klimatizacijskih uređaja.

**12.**

**Osobe koje eventualno ulaze u školu** uz obaveznu dezinfekciju potplata i ruku, obavezno upisati u Knjigu posjeta i napisati kontakt telefon te vrijeme dolaska i odlaska – dežurni radnik na porti. Ispred ulaza u ustanovu, kod ulaska i izlaska iz ustanove, te u ustanovi, svim se osobama savjetuje da drže međusobni razmak (1,5 m).

U Donjoj Zelini, 22.svibnja 2020.

 ravnateljica: Lidija Smrndić, mag.prim.educ.